ড. এ্যালিসন, যার নাম এখন “আবদুল্লাহ এ্যালিসন” বৃটিশ ইউনিভার্সিটির ইলেট্রিক্যাল এবং ইলেকট্রনিক ইঞ্জিনিয়ারিং বিভাগের প্রধান। তিনি পাশ্চাত্য বিজাতীদের ইসলামের সাথে পরিচিত হবার আহবান জানিয়ে বলেছেন, “ইসলাম একই সাথে বুদ্ধিমত্তা ও আবেগকে উদ্বেলিত করে।” ড. এ্যালিসন বলেন, তিনি ছয় বছর ধরে বৃটিশ মনস্তত্ববিদ ও আধ্যাত্মিক স্টাডিজ সোসাইটির চেয়ারম্যান হিসেবে কাজ করেছেন। এবং এ অবস্থান তাকে ইসলাম, বিভিন্ন ধর্ম এবং দর্শন গভীরভাবে পড়ার সুযোগ করে দেয়। তিনি বলেন, কায়রো সম্মেলনের প্রাক্কালে তার মূল কাজ ছিলো ইসলামের আলোকে মনস্তত্ববিদ্যা এবং আধ্যাত্মিক বিদ্যার ওপর প্রবন্ধ তৈরি করা। এবং এর ফলস্বরূপ তিনি ঘুম ও মৃত্যুর স্বরূপ ও অবস্থা সম্পর্কে খুবই মনোমুগ্ধকর ও প্রেরণাদানকারী তথ্যের সন্ধান পান। তিনি আরও বলেন, “আমার আনন্দের সীমা ছিলো না এবং স্টাডিটি আমার জন্যে খুবই প্রেরণাদায়ক ছিলো। এভাবেই আমি ইসলামের শাশ্বতরূপ খুঁজে পাই।” তিনি দুঃখ প্রকাশ করে বলেন, পাশ্চাত্য, ইসলামের বৈজ্ঞানিক ভিত্তি সম্পর্কে সম্পূর্ণ অজ্ঞ। এই বৃটিশ বিজ্ঞানী বলেন, “কায়রো সম্মেলনে আলোচনা কালে আমরা উপসংহারে উপনীত হই যে, ইসলাম বিজ্ঞানের পথে সাংঘর্ষিক নয় এবং কুরআনের আলোকে মনস্তত্ববিদ্যার ওপর আরও গবেষণার জন্যে পরিকল্পনা গ্রহণ করি।”